钦定古今图书集成/明伦汇编/官常典/第312卷 > 刘采
## 钦定古今图书集成/明伦汇编/官常典/第312卷 > 刘采

按《明外史》本传：“采字汝贤，麻城人。嘉靖八年进士。除
宿州知州。岁饥，请发帑金转籴，代民输赋，俟秋成取
偿。漕使者不可，采竟矫发之，及秋而偿，民无负者。入
为户部员外郎，累迁四川参议，历福建左布政使。采
清介有守，徐阶深重之。三十三年擢右副都御史，巡
抚山东。诏采矿，以所进矿样少，且不馈。诸贵人被诏”
切责，采不得已，加进。寻用副使王世贞言，以矿脉不
继，上疏力请，乃得罢。御史何廷钰建开胶莱河通海
运，帝因命采视海道。采勘上事宜，具言公私困竭，事
遂寝。自庚戌边警，诏山东抚臣提兵驻防临清。士卒
罢敝，采奏罢之。益都民杨自仁反，流劫昌乐、安丘诸
城、莒州，采檄海道副使陶大年讨平焉。进南京兵部
右侍郎。三十七年给由入都。值边警，亟留采协理京
营戎政。明年改户部左侍郎。南京振武营兵乱，户部
尚书蔡克廉病不任事，诏推采代之。采以“南粮不充，
由所司收纳支放，动辄稽留，致民运不前，军怨生变。”
为悉心区画运艘，正计道里远近，与以便仓，出纳必
时，丛弊胥绝。会给事中马出图亦言南粮自尚书方
钝议改折后，军无见粮，怨讟始起。诏复征本色。采又
奏江西、应天、苏、松、布、苎丝绢勿改折，从之。由是储偫
有馀，军伍帖服。魏国公徐鹏举无嫡子，嬖妾郑氏生
子邦宁，将废其长子邦瑞而立之，遂行赂冒封郑氏
夫人，而议遣邦宁入监习礼，以咨于采。采正色曰：“立
子以长，公即爱少子，宜有以安全之，毋贻后悔。”鹏举
意沮，改遣邦瑞。邦宁乃贿人证己为嫡。祭酒姜宝始
误信之。己乃知其状，劾奏其事。诏停鹏举禄一月，夺
郑所冒封。宝亦为邦宁党所诬，削籍。而邦瑞竟得为
嗣。四十年以灾异自劾免。隆庆元年，起南京工部尚
书，就改吏部，寻改兵部，参赞机务。内臣进贡，多用马
快船窃载私货。采奏禁止。未几，乞归。卒，年七十有四。
赠太子少保，谥“端简。”